Wildstylez

Joram Metekohy (* 7. január 1983, Veenendaal, Holandsko), známejší pod menom Wildstylez je holandský hardstylový DJ a hudobný producent. Predtým, než začal používať svoj súčasný alias, vydával hudbu ako Seizure a neskôr Outsiders. Tvoreniu hudby sa venuje od roku 2004 až do súčasnosti. Na konte má jeden sólo album "Lose Control", dve EP a množstvo singlov a remixov. Počas svojej kariéry sa dostal na najväčšie hardstylové festivaly ako Defqon.1, Qlimax, či Intents a spolupracoval s menami ako Hardwell, Ran-D a Noisecontrollers. No jeho najúspešnejšia spolupráca je s Headhunterz s ktorým v roku 2008 vytvoril superskupinu Project One.
Hudobná kariéra.
Joram začal tvoriť hudbu v roku 2004 spolu s Rubenom Hooyerom pod menom Seizure. Okrem ich vlastnej tvorby v nasledujúcich rokoch niekoľkokrát spolupracovali s holandským duom Alpha Twins. V roku 2007 Joram spolu s Alpha Twins sformoval trio Outsiders a pod týmto menom vydali cez vydavateľstvo Scantraxx dve piesne. Neskôr v tom istom roku vydal Joram aj svoje prvé sólové piesne ako Wildstylez. Začiatkom roka 2008 v spolupráci s Headhunterz, vychádzajúcou hviezdou hardstyle scény, vydal piesne "Blame It On The Music" a "Project 1". Ich úspech sa stal impulzom pre vznik superskupiny Project One a ich spoločného albumu. Za menej než tri mesiace stihli vytvoriť 13 piesní pre ich debutový album "Headhunterz and Wildstylez Present: Project One". Do obchodov sa dostal ešte v júli toho istého roku. Medzi fanúšikmi sa stal veľmi populárnym a výrazne ovplyvnil smer, ktorým sa v nasledujúcich rokoch vydal celý žáner hardstyle. Ako Project One vystupovali do roku 2009, kedy Wildstylez superskupinu opustil a zameral sa na vlastnú tvorbu. 
Po odchode zo Scantraxxu v roku 2010, založil spolu s Noisecontrollers nové vydavateľstvo Digital Age. V tomto roku tiež vytvoril hymnu pre hardstylový festival Defqon.1 s názvom "No Time To Waste". V roku 2012 došlo k rozpadu vydavateľstva, preto svoju tvorbu uverejňoval cez rôzne vydavateľstvá, ako Q-Dance Records, A² Records alebo Brennan Heart Music. V tomto roku vytvoril hymny pre austrálsku aj holandskú edíciu festivalu Defqon.1 a v spolupráci s Brennan Heartom vydal singel "Lose My Mind." Táto pieseň sa rýchlo stala populárnou a patrí medzi najznámejšie hardstylové piesne tohto desaťročia. Na jeho kanáli na YouTube má viac než 28,5 milióna zhliadnutí a ďalších 12,5 milióna na kanáli Brennan Hearta. 
O rok neskôr založil svoje vlastné vydavateľstvo Lose Control Music a vytvoril ďalšiu hymnu, tentokrát pre festival Intents s názvom "Back To History." V roku 2015 mu cez jeho vydavateľstvo vyšiel prvý album "Lose Control" a v tom istom roku vytvoril v poradí už štvrtú hymnu festivalu Defqon.1, tentokrát pre jeho čilskú edíciu, s názvom "Unleash the Beast". O rok neskôr spolu s Headhunterz obnovili ich superskupinu Project One a vrátili sa na scénu s novými piesňami pod týmto menom. V roku 2017 Wildstylez vytvoril hymnu pre ďalší známy hardstylový festival Qlimax s názvom "Temple of Light". 
V roku 2018 v spolupráci so známym DJ-om Hardwellom vydal pieseň "Shine a Light" a spolu s Headhunterz založil nové vydavateľstvo Art Of Creation. Tu vydal svoje druhé EP s názvom "Children Of Drums EP" a remix piesne "Broken" od Evil Activities &amp; Endymion. Ako Project One v tom roku vytvoril aj hymnu pre festival Defqon.1 s názvom "Maximum Force." 
Pri príležitosti 25. výročia vzniku žánru hardstyle organizácia Q-Dance na konci roku 2019 spustila hlasovanie o najlepšie piesne tohto žánru. Do top 25, ktorá odznela na špeciálnom festivale vo februári 2020 venovanom tomuto výročiu, sa dostali 3 piesne od Wildstyleza: "Lose My Mind" (5.), "World of Madness" (17.) a "Timeless" (19.). V top 100 sa ešte umiestnili ďalšie dve piesne, a to "Year of Summer" (74.) a "The Human Soul" (88.).